stališčem Sveta o sprejetju predloga direktive Evropskega parlamenta in Sveta o dostopnosti spletišč in mobilnih aplikacij organov javnega sektorja

2012/0340 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju predloga direktive Evropskega parlamenta in Sveta o dostopnosti spletišč in mobilnih aplikacij organov javnega sektorja

(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2012) 721 final — 2012/0340 COD): 3. 12. 2012 Datum mnenja Evropskega ekonomsko-socialnega odbora: 22. 5. 2013 Datum stališča Evropskega parlamenta, prva obravnava: 26. 2. 2014 Datum sprejetja stališča Sveta: 18. 7. 2016

2.Cilj predloga Komisije

Cilj predloga Komisije je odpraviti razdrobljenost enotnega trga EU za proizvode in storitve, povezane s spletno dostopnostjo, s približevanjem zakonov, predpisov in upravnih določb držav članic o dostopnosti spletišč organov javnega sektorja.

Predlog predvideva, da bi nekatera spletišča organov javnega sektorja z izpolnjevanjem enakih tehničnih norm in standardov (smernice o dostopnosti spletnih vsebin (Web Content Accessibility Guidelines) WCAG 2.0 raven AA W3C consortium – WCAG 2.0) postala dostopna po vsej EU.

Predlog je zajel le 12 vrst spletišč javnega sektorja, s čemer je državam članicam omogočil razširitev tega seznama.

3.Pripombe k stališču Sveta

Na splošno je Svet priznal potrebo po sprejetju zakonodaje na tem področju in podprl osrednje cilje predloga Komisije, tj. izboljšanje dostopnosti spletišč javnega sektorja. Kljub temu je Svet vnesel nekaj sprememb glede načina doseganja teh ciljev.

Zlasti je bilo razširjeno področje uporabe predloga, da bi bila zajeta spletišča in mobilne aplikacije vseh organov javnega sektorja in z nekaterimi omejenimi izjemami glede vrst organov in vsebine. Svet je tudi vključil sklop določb, ki organom javnega sektorja omogočajo uporabo zahtev glede dostopnosti v obsegu, ki ne pomeni nesorazmernega bremena (ob upoštevanju vidikov, kot so velikost in viri organa javnega sektorja).

Opredelitev pojma „organ javnega sektorja“ pojasnjuje, da razširitev na organizacije, ki jih sestavlja en ali več organov ali teles javnega prava, zajema organizacije, ustanovljene za poseben namen izpolnjevanja potreb v splošnem interesu, ki nimajo industrijskega ali komercialnega značaja.

Države članice lahko ohranijo ali uvedejo ukrepe (v skladu z zakonodajo Unije), ki presegajo minimalne zahteve iz direktive.

Določbe o standardih so bile prilagojene, da bi se upoštevalo sprejetje evropskega standarda leta 2014 „ Zahteve za dostopnost pri javnem naročanju izdelkov in storitev IKT v Evropi“ (EN 301 549), ki je rezultat Mandata 376, in upoštevalo dejstvo, da je standardizacija mobilnih aplikacij v teku. V 24 mesecih od začetka veljavnosti direktive bo morala Komisija sprejeti izvedbene akte, v katerih bodo določene tehnične specifikacije za mobilne aplikacije v primerih, kadar ni bil objavljen sklic na harmonizirane standarde, ki zajemajo mobilne aplikacije. Za skladnost z ustreznimi določbami evropskega standarda EN 301 549 V1.1.2 (2015-04) za spletišča in mobilne aplikacije je bila vključena posebna obveznost, Komisija pa je pooblaščena za sprejetje delegiranega akta za sklicevanje na novejšo različico navedenega standarda ali na evropski standard, ki ga nadomešča, četudi ni bil objavljen sklic na harmonizirane standarde, ki zajemajo ta spletišča in mobilne aplikacije.

Besedilo v sedanji obliki določa zahteve glede preglednosti (organi javnega sektorja bodo morali objaviti informacije o dostopnosti svojih spletišč in mobilnih aplikacij) in daje uporabnikom pravico, da zahtevajo nekatere vsebine, ki so sicer izvzete iz zahtev glede dostopnosti. Spremenjeni predlog določa tudi zahteve za učinkovit postopek izvrševanja, vključno z možnostjo obrnitve na evropskega varuha človekovih pravic ter spremljanje in poročanje s strani držav članic. Zahteve bi morale okrepiti učinkovito izvajanje zahtev glede dostopnosti.

Od Komisije se zahteva tudi, da z izvedbenimi akti določi vzorčno izjavo o dostopnosti, ki jo bodo morali objaviti organi javnega sektorja, ureditve glede poročanja za države članice in metodologijo spremljanja, ki jo bodo morale vzpostaviti države članice.

Ko bo direktiva sprejeta, jo morajo države članice prenesti v nacionalno pravo v 21 mesecih po začetku njene veljavnosti. Nato imajo na voljo 12 mesecev, da uporabijo določbe za nova spletišča organov javnega sektorja, 24 mesecev za obstoječa spletišča in 33 mesecev za mobilne aplikacije.